钦定古今图书集成/明伦汇编/官常典/第211卷 > 李固言
## 钦定古今图书集成/明伦汇编/官常典/第211卷 > 李固言

按《唐书》本传：“固言，字仲枢，其先赵人。擢进士甲科，江
西裴堪、剑南王播皆表署幕府，累官户部郎中。温造
为御史中丞，表知杂事，进给事中。将作监。王堪坐治
太庙不谨，改太子宾客。固言上还制书曰：‘陛下当以
名臣左右太子，堪以慢官斥处，调护地非所宜’。诏改
它王傅。固言再迁尚书右丞。李德裕辅政，出固言华”
州刺史。俄而李宗闵复用，召为吏部侍郎。州大豪何
延庆横猾哗众，遮道使不得去。固言怒，捕取杖杀之，
尸诸道。既领选，按籍自拟，先收寒素，柅吏奸。进御史
大夫。大和九年，宗闵得罪，李训、郑注用事，训欲自取
宰相，乃先以固言为门下侍郎、同中书门下平章事。
旋坐党人，出为山南西道节度使，训自代其处。训败，
文宗颇思之，复召为平章事，仍判户部。群臣请上徽
号，帝曰：“今治道犹郁，群臣之请谓何？比州县多不治，
信乎？”固言因白邓州刺史王堪、隋州刺史郑襄尤无
状。帝曰：“贞元时御史，独王堪尔。”郑覃本举堪，疑固言
抵己，即曰：“臣知堪，故用为刺史。举天下不职，何独二
人！”帝识其意，不主前语，因称：“‘《诗》曰‘济济多士，文王以
宁’。闻’德宗特多阙官，宁乏才邪？”固言曰：“用人之道，随
所保任，观称与否而升黜之，无乏才矣。”帝曰：“宰相用
人，毋计亲疏。窦易直为宰相，未尝用姻戚，使己才不
足任天下重，自宜引去。苟公举虽亲，何嫌用所长耳。”
帝不欲大臣有党，故语两与之。俄以门下侍郎平章
事为西川节度使。诏“《云韶雅乐》，即临皋馆送之。”让还
门下侍郎，乃检校尚书左仆射。始置骡军千匹，又募
锐士三千，武备雄完。武宗立，召授右仆射。会崔珙、陈
夷行以仆射为宰相，改检校司空，兼太子少师，领河
中节度使。蒲津岁河水坏梁，吏撤笮用舟，邀丐行人。
固言至，悉除之。帝伐回鹘，诏方镇献财助军，上疏固
谏不从。以疾复为少师，迁东都留守。宣宗初，还右仆
射。后以太子太傅分司东都。卒，年七十八，赠太尉。固
言“吃接宾客，颇謇缓，然每议论人主前，乃更详辩。”